**Keuningsdaag 2020**

2020: ’n nuuj decennium woor aangebraoke

De sjötterie hej van alles aafgesjpraoke

Twieë fieëste in ós dörpke in mei, vanne bóndj en ’t dekanaat

Lin zów gaon knalle, ederein sjting paraat

’t OLS in Meijel, ’t ZLF in Sjummert wore geagendeerdj

En oppe euverige bondsfieëste zów ouch minnig pilske waere verteerdj.

’t Dörpssjete, bie óetsjtek ein dörpsverbinjendj evenement

Zów dit jaor éch top zeen mit väöl sjtumming inne (sjpraekwoordelijke) “tent”

En den de traditionele äöpening van ’t seizoen, de daag van oranje

’t Nuje keuningspaar presenteertj zich. Leo vol trots en Irma mit väöl franje

Mit de Harmonie trekke door de sjtraote, vól mit meziék

’t Ieëre vanne lintjesdragers enne vlag in top in ós sjoeane Linner riek

De Kienjer zówwe sjpele inne Weerd op ’t sjöttersterrein

Ónger regie van ’t nuje oranje comité, ein leuke club bie ein

De bewoeaners van Maartenshof waerdje mit ein bezeuk ver-ieërdj

Es dank veur waat zie veur ós höbbe gedaon en ós höbbe gelieërdj

’t Wilhelmus van Nassaue zów klinke inne sjtraote en op pleine

’t Limburgs volksleed deej ós hertje heerlijk op en neer deine

Ein proost oppe keuning bie de Meibaum mit de vlag in top

Mer dit jaor is ’t sjtil en sjtuit alles oppe kop

De kalender is laeg gemaaktj, det maaktj ós neet bliej

En ouch zoea mer effe naor de kroeg gaon is d’r veurluipig neet bie

De vereniginge sjtaon op pauze, inne sjporthalle en oppe sjportveldje blieftj ’t sjtil

“Óngerhalve maeter”, is noe de nuje norm, v’r bekieke ’t door ’n hieël angere bril

Keuningsdaag viere v’r noe allemaol thoes, op ’t balkon of inne tuin

Lekker thoes mit ’t gezin, det is mieër waerdj den sjpulle of anger fortuin

Mit opa’s en oma’s, vaerdere familie en vrunj wurdtj geskyped of gebeldj

Den wurdtj mood ingesjpraoke en ’n baetere toekóms veursjpeldj

Keuningsdaag verdeentj ein proost oppe keuning mer ouch op ’t laeve

En oppe fantastische insjpanninge die de vitale beroepe ós al höbbe gegaeve

Op alle vriewillige initiatieve die ózze samelaeving sjteeds weer verblieje

Det maaktj ós sjterker, v’r geluive mieër in elkaar en ‘t guftj ós haop op baetere tieje

Fijne Keuningsdaag toegewunsj!